چمشانک :::::::جمیل مھراب
گدار: ۔۔۔۔۔۔۔ ۔ٹیبل ءِ سرا ایریں پردان
گدار نویس ::::::::عمر عثمان
زندگی کسہانی دنیا یے ھزار رنگیں کسہ جیڑگانی تہ ءَ سرکش انت، بازیں کسہ نبیسگ بنت بازیں کسہ پشت ھم کپ انت۔
ھر نبشتہ کار کسہاں وتی نگاہ ءَ چاریت ءُ درانگازیت۔
بلوچی لبزانک ءَ آزمانک انچیں تھرے کہ شائری ءَ پد درستاں چہ گیش نبیسگ بیگ ءَ انت ، مئے آزمانک کد باریں میان استمانی لبزانک ءَ سر بنت ءُ اود ءَ ھم مارا یکے وانیت ءُ گشیت کہ بلوچی ءَ یک لبزانکے ھست ءُ اود ءَ ھم آزمانک نبیسگ بیت۔
بلے مئے بلوچی لبزانک ءَ پنچ سدیں تاک کہ چاپ بنت ھمے ھم تنیگا بہا ءُ وانگ نہ بنت۔
“عمر عثمان” ءَ داں کدیں آزمانک نبشتہ کنگ ءَ انت زانت نہ کناں آئی ءِ کتاب “ٹیبل ءِ سرا ایریں پردان” کہ فروری 2019 ءَ “انسٹیٹیوٹ آف بلوچیا،گوادر” ءِ نیمگ ءَ شنگ بیتگ کہ آئی ءِ 144 تاکدیمیں کتاب ءِ تہ ءَ 44 آزمانک ءُ آزمانکک ھوار اَنت۔
عمر عثمان وتی پیشگال ءِ تہ ءَ گشیت۔
“آزمانک بُندرا بنی آدم ءِ تہی مارشتانی، چم دیستانی، ہمک روچی تجربہ ءُ چست ءُ ایرانی گوں حاصیں درشاندابے ءَ درنگازگ ءِ نام انت۔ انسان وتی اندری ءُ ظاہری مارشتاں بازیں رنگ ءُ داب ءَ درنگاز کنت۔ مارشتاں زبان دئیگ ءُ ہمک مردم ءَ وتی لیکہاں سر کنگ انسان ءِ ابرم ءَ گوں ہمگرنچ انت”
عمر عثمان ءِ کر ءَ ھر موسم ءَ ھر وڑیں بنگپ ھست بلے آئی ءِ کسہی ریچ ءُ کسہ ءِ تہ ءَ دگہ پیچ ءُ تاب ھچ نیست ءُ نیکہ آئی ءِ آزمانک وانوک ءَ سسپنس ءُ جیڑگے ءَ دوچار کن انت۔
آئی ءِ درشانداب ریچوک ءُ واناک انت بلے آئی ءِ کرا ناں جوانیں رد سازی گندگ بیت نیکہ ھاسیں گالگنجے کہ آئی ءِ زبان ءَ زگر بہ کنت۔
آئی ءِ بیانیہ تکنیک ءَ نبشتہ بیتگیں آزمانک نوکیں وانوکے ءِ بلکیں دل ءَ ایر بہ کپ انت بلے شرگدار ءُ پُکتائیں وانوکے ءَ ھاس اسر نہ کن انت۔
بلے جاگہ جاگہے ءَ آئی ءِ ندارگ کشی انچو زیبا انت کہ ھمک وانوک ءِ پُٹ چست بنت۔
“آئی ءَ وتی درائیں پُچاناں ہینگر ءَ درتکگ ات، آئی ءَ وہدے شیمپو وتی سر ءَ جت، گُجانی رچگ چہ سر ءَ جہل ہم شروع بوت، آئی ءَ گُج وتی گور ءِ سرا دیست اَنت۔ آئی ءِ دل ءِ تہا گشئے دگہ مارشت ءِ چست بوت، چریشی ءَ آئی ءِ بدن بُور بور بوت، آئی ءِ دپ ءَ ناگت ءَ سوتے شروع بوت، بلے آئی ءَ سوت جنئگ ءِ کجال نہ بوت، آئی ءَ سر ءِ گُج شر لتار اَنت، بلے وہدے دوار آئی ءِ چم گْور ءِ گجّانی سرا کپت اَنت۔ آئی ءِ دل ءَ لوٹ اِت، آ گوں ہمے گُجاں لیب بہ کنت”
اگاں عمر عثمان ءَ وتی آزمانکانی شھار بزانتیں چو گونڈ مہ گپتیناں بیت کنت آئی ءَ جوانتریں ساچست نبیستگ ات۔
“یونس حسین” پیشگال ءِ تہ ءَ آئی ءِ یک آزمانکے ءِ سر ءَ نمدی ءَ تران کنان ءَ گشیت۔
“تئ کسہ تئ چک اِنت ترا باز دوست اِنت بلے من ءَ دوست نہ بیت ،من ءَ یک چیزے گندگا اتک آ اش انت کہ تو شریں کسہ نبشتہ کت کن ئے”